Olifant van kant gemaak ná dit motor in Krugerpark aanvalŉ Olifantbul is in die Nasionale Krugerwildtuin van kant gemaak nadat dit Maandag ŉ motor aangeval het. Die aanval het by ŉ watergat naby Pretoriuskop in die suide van die park plaasgevind, het Ike Phaahla, ŉ woordvoerder van Sanparke, gesê. Volgens die Suid-Afrikaanse paartjie aan wie die blou Volkswagen behoort het, het hulle die olifant gevolg om dit met hul videokamera af te neem. Die olifant het skielik omgedraai en hul motor sowat 400m die bosse ingestoot en daarop getrap. Volgens ooggetuies was die dier uiters aggressief, en van hulle het bewaarders van die park gekontak om te kom help. ŉ Dokter van die park het die vrou aangeraai om na die Medi-Clinic in Nelspruit te gaan vir waarneming. Die man het nie seergekry nie, maar was in skok. Die paartjie se name word weerhou tot hul families in kennis gestel is van die voorval. Volgens Phaahla moes die olifant van kant gemaak word omdat dit voorheen sulke aggressiewe gedrag openbaar het, wat ŉ gevaar vir toeriste begin inhou. “Die olifant is in ŉ fase waartydens hul testosteroonvlakke baie hoog styg, omdat hulle wil paar,” het hy verduidelik. In dié fase kan olifante aggressief optree, selfs wanneer hulle nie bedreig word nie. “Dié styging in testosteroon kom voor in die paarseisoen wanneer jong alleenloper-bulle by ŉ gevestigde trop probeer aansluit om met ŉ olifantkoei te paar,” het Bryan Jones, ŉ natuurbewaarder van die Moholoholo Rehabilitasiesentrum, verduidelik. “Hulle word egter dikwels deur die dominante bul van die trop weggedryf, en dan gebeur dit soms dat hulle hul frustrasies op iets anders – soms mense – uithaal.” Phaahla raai besoekers aan die park aan om op ŉ veilige afstand van die diere te bly. “Ons moet hul ruimte respekteer. Hulle is wilde diere, wat natuurlik optree in hul natuurlike omgewing. Hulle gedrag kan baie onvoorspelbaar wees as hulle bedreig voel, en hulle sal maklik aanval om hulself te verdedig.” Volgens Phaahla was daar, buiten spoedoortredings en toeriste wat hul motors verlaat, nog nie ander voorvalle in die park tydens die vakansieseisoen nie.